CELEX: 32015D0215
Language: fi
Date: 2015-02-10 00:00:00
Title: Neuvoston täytäntöönpanopäätös (EU) 2015/215, annettu 10 päivänä helmikuuta 2015 , tietosuojaa koskevien Schengenin säännöstön määräysten voimaansaattamisesta ja Schengenin tietojärjestelmää koskevien Schengenin säännöstön osien väliaikaisesta voimaansaattamisesta Ison-Britannian ja Pohjois-Irlannin yhdistyneessä kuningaskunnassa

12.2.2015   
            
            
               FI
            
            
               Euroopan unionin virallinen lehti
            
            
               L 36/8
            
         NEUVOSTON TÄYTÄNTÖÖNPANOPÄÄTÖS (EU) 2015/215,
   annettu 10 päivänä helmikuuta 2015,
   tietosuojaa koskevien Schengenin säännöstön määräysten voimaansaattamisesta ja Schengenin tietojärjestelmää koskevien Schengenin säännöstön osien väliaikaisesta voimaansaattamisesta Ison-Britannian ja Pohjois-Irlannin yhdistyneessä kuningaskunnassa
   EUROOPAN UNIONIN NEUVOSTO, joka
   ottaa huomioon Ison-Britannian ja Pohjois-Irlannin yhdistyneen kuningaskunnan pyynnöstä saada osallistua joihinkin Schengenin säännöstön määräyksiin 29 päivänä toukokuuta 2000 tehdyn neuvoston päätöksen 2000/365/EY (1) ja erityisesti sen 6 artiklan 1 ja 3 kohdan,
   sekä katsoo seuraavaa:
   
               (1)
            
            
               Neuvosto antoi päätöksellä 2000/365/EY Yhdistyneelle kuningaskunnalle luvan osallistua Schengenin säännöstön osiin.
            
         
               (2)
            
            
               Yhdistyneen kuningaskunnan ilmoitettua, että se haluaa käyttää mahdollisuuksiaan siirtymämääräyksistä tehdyn, Euroopan unionista tehtyyn sopimukseen (SEU) ja Euroopan unionin toiminnasta tehtyyn sopimukseen (SEUT) liitetyn pöytäkirjan N:o 36 10 artiklan 4 ja 5 kohdan mukaisesti, päätöstä 2000/365/EY on muutettu neuvoston päätöksellä 2014/857/EU (2).
            
         
               (3)
            
            
               Osaksi Euroopan unionia sisällytetystä Schengenin säännöstöstä tehdyn, SEU-sopimukseen ja SEUT-sopimukseen liitetyn pöytäkirjan N:o 19, jäljempänä ’Schengen-pöytäkirja’, 4 artiklan mukaisesti päätöksen 2000/365/EY 6 artiklan 3 kohdassa, tarkasteltuna yhdessä sen 1 kohdan kanssa, todetaan, että päätöksen 1 artiklan a alakohdan ii alakohdassa tarkoitetut määräykset samoin kuin muut 1 päivän joulukuuta 2009 jälkeen hyväksytyt mutta ei vielä voimaan saatetut Schengenin tietojärjestelmää (SIS) koskevat asiaankuuluvat määräykset saatetaan voimaan neuvoston täytäntöönpanopäätöksellä Yhdistyneen kuningaskunnan ja niiden jäsenvaltioiden sekä muiden valtioiden välillä, joiden osalta nämä määräykset on jo saatettu voimaan, jos kyseisten määräysten täytäntöönpanoa koskevat ennakkoedellytykset on täytetty; neuvosto tekee kyseisen päätöksen yksimielisesti Schengen-pöytäkirjan 1 artiklassa mainittujen jäsentensä ja Yhdistyneen kuningaskunnan hallituksen edustajan äänin.
            
         
               (4)
            
            
               Yhdistynyt kuningaskunta ilmoitti marraskuussa 2012 aikovansa aloittaa seuraavien Schengenin säännöstön osien täytäntöönpanon: Schengenin tietojärjestelmä ja siihen liittyvät tietosuojasäännöt.
            
         
               (5)
            
            
               Heinäkuussa 2013 Yhdistyneelle kuningaskunnalle toimitettiin kysely, johon saadut vastaukset käsiteltiin, minkä jälkeen Yhdistyneessä kuningaskunnassa tehtiin tarkastus- ja arviointikäynti tietosuoja-alalla sovellettavien menettelyjen mukaisesti.
            
         
               (6)
            
            
               Kyselyvastaukset ja lokakuussa 2013 suoritettu käynti osoittivat, että tietosuoja-alan Schengenin säännöstön soveltamista lainsäädäntöön, henkilöstöön, tiloihin ja käytettävissä oleviin laitteisiin koskevat vaatimukset ovat täyttyneet.
            
         
               (7)
            
            
               Neuvosto saattoi siten todeta 3 päivänä maaliskuuta 2014, että edellytykset päätöksen 2000/365/EY 1 artiklan a alakohdan ii alakohdassa tarkoitettujen Schengenin säännöstön määräysten täytäntöönpanemiselle Yhdistyneessä kuningaskunnassa täyttyvät siltä osin kuin ne liittyvät tietosuojaan, mikä mahdollistaa Yhdistyneen kuningaskunnan osalta kyseisten määräysten ja niiden myöhempien kehittämissäännösten voimaansaattamisen.
            
         
               (8)
            
            
               Yhdistynyt kuningaskunta ilmoitti olevansa valmis saattamaan 13 päivästä helmikuuta 2015 väliaikaisesti voimaan päätöksen 2000/365/EY 1 artiklan a alakohdan ii alakohdassa tarkoitetut Schengenin säännöstön osat siltä osin kuin ne liittyvät Schengenin tietojärjestelmän toimintaan.
            
         
               (9)
            
            
               Kuuden kuukauden kuluessa Schengenin säännöstön kyseisten osien väliaikaisesta voimaansaattamisesta Yhdistyneeseen kuningaskuntaan olisi tehtävä arviointikäyntejä, joilla selvitetään, toimiiko Schengenin tietojärjestelmä asianmukaisesti ja sovelletaanko neuvoston päätöstä 2007/533/YOS (3) asianmukaisesti.
            
         
               (10)
            
            
               Neuvoston asetuksen (EU) N:o 1053/2013 (4) 23 artiklan toisen kohdan mukaisesti toimeenpanevan komitean 16 päivänä syyskuuta 1998 tekemää päätöstä (5), jäljempänä ’16 päivänä syyskuuta 1998 tehty päätös’, sovelletaan edelleen 1 päivään tammikuuta 2016 saakka kyseisessä arvioinnissa noudatettaviin Yhdistynyttä kuningaskuntaa koskeviin arviointimenettelyihin.
            
         
               (11)
            
            
               Arvioinnin tuloksesta riippuen asiaan kuuluvien Schengenin tietojärjestelmän osien lopullisesta voimaansaattamisesta Yhdistyneen kuningaskunnan osalta olisi annettava uusi neuvoston täytäntöönpanopäätös päätöksen 2000/365/EY 6 artiklan 1 ja 3 kohdan mukaisesti, tarkasteltuina yhdessä Schengen-pöytäkirjan 4 artiklan kanssa.
            
         
               (12)
            
            
               Tällä päätöksellä olisi näin ollen saatettava väliaikaisesti voimaan päätöksen 2000/365/EY 1 artiklan a alakohdan ii alakohdassa tarkoitetut Schengenin säännöstön osat siltä osin kuin ne liittyvät Schengenin tietojärjestelmän toimintaan. Kun edellä mainitut arviointimenettelyt on saatu tehokkaasti päätökseen, neuvoston olisi viimeistään 31 päivänä lokakuuta 2015 tarkasteltava tilannetta sellaisen täytäntöönpanopäätöksen hyväksymiseksi, jolla vahvistetaan päivämäärä niiden lopulliseksi voimaansaattamiseksi.
            
         
               (13)
            
            
               Yhtäältä Irlannin sekä Ison-Britannian ja Pohjois-Irlannin yhdistyneen kuningaskunnan ja toisaalta Islannin tasavallan ja Norjan kuningaskunnan välisten oikeuksien ja velvollisuuksien määräämiseksi niillä Schengenin säännöstön aloilla, joita sovelletaan näihin valtioihin, Euroopan unionin neuvoston ja Islannin tasavallan ja Norjan kuningaskunnan välillä tehdyn sopimuksen (6) 2 artiklan mukaisesti Euroopan unionin neuvoston ja Islannin tasavallan ja Norjan kuningaskunnan välillä näiden kahden valtion osallistumisesta Schengenin säännöstön täytäntöönpanoon, soveltamiseen ja kehittämiseen tehdyn sopimuksen (7) 3 artiklan mukaisesti perustettua sekakomiteaa on mainitun sopimuksen 4 artiklan mukaisesti kuultu tämän päätöksen valmistelusta.
            
         
               (14)
            
            
               Sveitsin osalta tällä päätöksellä kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön ja Sveitsin valaliiton välisessä sopimuksessa Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen (8) ja jotka kuuluvat neuvoston päätöksen 1999/437/EY (9) 1 artiklassa, tarkasteltuna yhdessä neuvoston päätöksen 2008/146/EY (10) 3 artiklan kanssa, tarkoitettuun alaan.
            
         
               (15)
            
            
               Liechtensteinin osalta tällä päätöksellä kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välisessä pöytäkirjassa Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen (11) ja jotka kuuluvat päätöksen 1999/437/EY 1 artiklassa, tarkasteltuna yhdessä neuvoston päätöksen 2011/350/EU (12) 3 artiklan kanssa, tarkoitettuun alaan,
            
         ON HYVÄKSYNYT TÄMÄN PÄÄTÖKSEN:
   1 artikla
   1.   Päätöksen 2000/365/EY 1 artiklan a alakohdan ii alakohdassa tarkoitetut säännökset, siltä osin kuin ne liittyvät tietosuojaan, on saatettava voimaan ja niitä on sovellettava Yhdistyneeseen kuningaskuntaan sen suhteissa Belgian kuningaskuntaan, Bulgarian tasavaltaan, Tšekin tasavaltaan, Tanskan kuningaskuntaan, Saksan liittotasavaltaan, Viron tasavaltaan, Helleenien tasavaltaan, Espanjan kuningaskuntaan, Ranskan tasavaltaan, Italian tasavaltaan, Latvian tasavaltaan, Liettuan tasavaltaan, Luxemburgin suurherttuakuntaan, Unkariin, Maltan tasavaltaan, Alankomaiden kuningaskuntaan, Itävallan tasavaltaan, Puolan tasavaltaan, Portugalin tasavaltaan, Romaniaan, Slovenian tasavaltaan, Slovakian tasavaltaan, Suomen tasavaltaan ja Ruotsin kuningaskuntaan 13 päivästä helmikuuta 2015.
   2.   Päätöksen 2000/365/EY 1 artiklan a alakohdan ii alakohdassa tarkoitetut säännökset, siltä osin kuin ne liittyvät Schengenin tietojärjestelmän toimintaan, on saatettava voimaan ja niitä on sovellettava Yhdistyneeseen kuningaskuntaan sen suhteissa Belgian kuningaskuntaan, Bulgarian tasavaltaan, Tšekin tasavaltaan, Tanskan kuningaskuntaan, Saksan liittotasavaltaan, Viron tasavaltaan, Helleenien tasavaltaan, Espanjan kuningaskuntaan, Ranskan tasavaltaan, Italian tasavaltaan, Latvian tasavaltaan, Liettuan tasavaltaan, Luxemburgin suurherttuakuntaan, Unkariin, Maltan tasavaltaan, Alankomaiden kuningaskuntaan, Itävallan tasavaltaan, Puolan tasavaltaan, Portugalin tasavaltaan, Romaniaan, Slovenian tasavaltaan, Slovakian tasavaltaan, Suomen tasavaltaan ja Ruotsin kuningaskuntaan väliaikaisesti ja tässä artiklassa säädetyin edellytyksin 13 päivästä helmikuuta 2015.
   3.   Päätöksen 2007/533/YOS V luvussa (kuulutukset henkilöistä, joita etsitään kiinniottoa ja eurooppalaisen pidätysmääräyksen tai luovutussopimuksen perusteella tapahtuvaa luovuttamista varten), VI luvussa (kuulutukset kadonneista henkilöistä), VII luvussa (kuulutukset henkilöistä, joita etsitään oikeudelliseen menettelyyn osallistumista varten), VIII luvussa (kuulutukset henkilöistä ja esineistä salaista tarkkailua tai erityistarkastuksia varten) ja IX luvussa (kuulutukset esineistä takavarikointia tai rikosprosessin todisteena käyttämistä varten) määritellyt SIS-kuulutukset samoin kuin saman päätöksen 3 artiklan 1 kohdan b ja c alakohdassa määritellyt lisätiedot ja täydentävät tiedot voidaan antaa Yhdistyneen kuningaskunnan saataville kyseisen päätöksen mukaisesti 1 päivästä maaliskuuta 2015 alkaen.
   4.   Yhdistynyt kuningaskunta tallentaa tietoja Schengenin tietojärjestelmään ja käyttää tämän artiklan 3 kohdassa tarkoitettuja SIS-tietoja päätöksen 2007/533/YOS mukaisesti 13 päivästä huhtikuuta 2015.
   2 artikla
   1.   Yhdistyneeseen kuningaskuntaan tehdään kuuden kuukauden kuluessa päätöksen 2000/365/EY 1 artiklan a alakohdan ii alakohdassa tarkoitettujen säännösten, siltä osin kuin ne liittyvät Schengenin tietojärjestelmän toimintaan, väliaikaisesta voimaansaattamisesta arviointikäyntejä 16 päivänä syyskuuta 1998 tehdyssä päätöksessä säädettyjen asiaan kuuluvien arviointimenettelyjen mukaisesti sen selvittämiseksi, toimiiko Schengenin tietojärjestelmä ja sovelletaanko päätöstä 2007/533/YOS asianmukaisesti.
   2.   Neuvostolle annetaan selvitys näistä arviointikäynneistä 16 päivänä syyskuuta 1998 tehdyn päätöksen asianomaisten säännösten mukaisesti.
   3.   Kun kyseiset arviointimenettelyt on saatu tehokkaasti päätökseen, neuvosto tarkastelee tilannetta viimeistään 31 päivänä lokakuuta 2015 päätöksen 2000/365/EY 6 artiklan 1 ja 3 kohdan mukaisesti, tarkasteltuina yhdessä Schengen-pöytäkirjan 4 artiklan kanssa, sellaisen täytäntöönpanopäätöksen hyväksymiseksi, jolla vahvistetaan päivämäärä, jona Yhdistyneen kuningaskunnan on saatettava lopullisesti voimaan päätöksen 2000/365/EY 1 artiklan a alakohdan ii alakohdassa tarkoitetut säännökset siltä osin kuin ne liittyvät Schengenin tietojärjestelmän toimintaan.
   3 artikla
   Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
   
      Tehty Brysselissä 10 päivänä helmikuuta 2015.
      
         
            Neuvoston puolesta
         
         
            Puheenjohtaja
         
         E. RINKĒVIČS
      
   
   
      (1)  EYVL L 131, 1.6.2000, s. 43.
   
      (2)  Neuvoston päätös 2014/857/EU, annettu 1 päivänä joulukuuta 2014, Ison-Britannian ja Pohjois-Irlannin Yhdistyneen kuningaskunnan ilmoituksesta halustaan osallistua joihinkin poliisiyhteistyön ja rikosasioissa tehtävän oikeudellisen yhteistyön alalla annettuihin unionin säädöksiin sisältyviin Schengenin säännöstön määräyksiin sekä päätösten 2000/365/EY ja 2004/926/EY muuttamisesta (EUVL L 345, 1.12.2014, s. 1).
   
      (3)  Neuvoston päätös 2007/533/YOS, tehty 12 päivänä kesäkuuta 2007, toisen sukupolven Schengenin tietojärjestelmän (SIS II) perustamisesta, toiminnasta ja käytöstä (EUVL L 205, 7.8.2007, s. 63).
   
      (4)  Neuvoston asetus (EU) N:o 1053/2013, annettu 7 päivänä lokakuuta 2013, arviointi- ja valvontamekanismin perustamisesta Schengenin säännöstön soveltamisen varmistamista varten ja toimeenpanevan komitean 16 päivänä syyskuuta 1998 pysyvän Schengenin arviointi- ja soveltamiskomitean perustamisesta tekemän päätöksen kumoamisesta (EUVL L 295, 6.11.2013, s. 27).
   
      (5)  Toimeenpanevan komitean päätös, tehty 16 päivänä syyskuuta 1998, pysyvän Schengenin arviointi- ja soveltamiskomitean perustamisesta (SCH/Com-ex (98) 26 def.) (EYVL L 239, 22.9.2000, s. 138).
   
      (6)  EYVL L 15, 20.1.2000, s. 2.
   
      (7)  EYVL L 176, 10.7.1999, s. 36.
   
      (8)  EUVL L 53, 27.2.2008, s. 52.
   
      (9)  Neuvoston päätös 1999/437/EY, tehty 17 päivänä toukokuuta 1999, tietyistä Euroopan unionin neuvoston, Islannin tasavallan ja Norjan kuningaskunnan välillä näiden kahden valtion osallistumisesta Schengenin säännöstön täytäntöönpanoon, soveltamiseen ja kehittämiseen tehdyn sopimuksen yksityiskohtaisista soveltamissäännöistä (EYVL L 176, 10.7.1999, s. 31).
   
      (10)  Neuvoston päätös 2008/146/EY, tehty 28 päivänä tammikuuta 2008, Euroopan unionin, Euroopan yhteisön ja Sveitsin valaliiton välisen, Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen koskevan sopimuksen tekemisestä Euroopan yhteisön puolesta (EUVL L 53, 27.2.2008, s. 1).
   
      (11)  EUVL L 160, 18.6.2011, s. 21.
   
      (12)  Neuvoston päätös 2011/350/EU, annettu 7 päivänä maaliskuuta 2011, Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen, joka koskee Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen, Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välillä tehtävän pöytäkirjan tekemisestä Euroopan unionin puolesta, siltä osin kuin kyse on tarkastusten poistamisesta sisärajoilta ja henkilöiden liikkumisesta rajojen yli (EUVL L 160, 18.6.2011, s. 19).